钦定古今图书集成/历象汇编/庶征典/第008卷 > 《历学会通》 > 《月晕诸气并五星篇第十三》
## 钦定古今图书集成/历象汇编/庶征典/第008卷 > 《历学会通》 > 《月晕诸气并五星篇第十三》

月晕受冲，国不安，无风雨，臣下专权，天下偃兵。终岁
无晕，大风将至。月晕重圆，或三或九，有失地受兵之
数，若四若八，有死王亡国之𠍴；晕五重，则女后之忧，
七当易主；晕六重，则政教之失，十乃更元。虹霓背玦
度晕中，兵丧之象。若三若四，云抵月，以战勿当。有背
玦而晕不合，谋叛自败。有晕气而霓指月，将杀军伤。
晕而白气从外入，拔城得将。晕而白气从中出，围城
自殃。云来贯晕，左右吏死。白虹贯月，臣乱于王，后有
阴谋。晕连环而白虹连晕，下遭兵革。晕交贯而色赤，
有光晕而背，所临者败。晕而珥，时岁平康。晕色黄，将
军益禄。晕有光，主有来降。二晕相连而如环，两国交
兵而争地。连环及斗，天下兵火而大乱拔城。重晕于
魁，大臣下狱而流移千里。晕荧惑，则大战后忧；晕岁
星，则主病籴贵；晕太白，则其野受兵；晕辰星，则其下
多水；晕填星，则兵起于所在之乡；晕客星，则忧及于
所临之国。流星入晕，则大使来。流星出晕，则贵人出。